Predkladacia správa

Vypracovanie a predloženie materiálu „Zhodnotenie systému pripomienkového konania a návrhy na jeho zlepšenie“ vychádza z iniciatívy podpredsedu vlády a ministra spravodlivosti Daniela Lipšica a podpredsedu vlády a ministra financií Ivana Mikloša. Podkladom na jeho vypracovanie boli v najväčšej miere informácie predložené ministerstvami a ostatnými ústrednými orgánmi štátnej správy, ako aj inými štátnymi orgánmi. Tieto orgány na základe listov ministra financií a ministra spravodlivosti hodnotili v rokoch 2002, 2003 a 2004 fungovanie systému pripomienkového konania a uvádzali najčastejšie nedostatky, resp. podnety na jeho zlepšenie.
Rovnako tak bolo podnetom na vypracovanie predmetného materiálu Programové vyhlásenie vlády, v ktorého časti 4. A. Legislatíva a legislatívny proces sa vláda zaviazala urobiť analýzu legislatívneho procesu z hľadiska jeho inštitucionálno-organizačného zabezpečenia, kvality legislatívnej techniky a transparentnosti celého procesu.
Prijatím tohto návrhu nevzniknú požiadavky na zvýšenie výdavkov štátneho rozpočtu v roku 2005 a ani v ďalších rokoch. Zvýšenie výdavkov si môže vyžiadať zavedenie jednotného informačného systému na sledovanie legislatívneho procesu. Vzhľadom na to, že východiská tohto systému budú obsahom samostatného materiálu predloženého na rokovanie vlády v súlade s navrhovaným bodom B. 2. uznesenia vlády, budú predpokladané výdavky vyčíslené až v tomto materiáli.
Návrh sa na rokovanie vlády Slovenskej republiky predkladá s rozpormi, ktoré sú uvedené v časti Vyhodnotenie pripomienkového konania.
Návrh bol predmetom rokovania Legislatívnej rady vlády Slovenskej republiky. Legislatívna rada odporučila vláde Slovenskej republiky predmetný návrh schváliť po zapracovaní jej pripomienok. V predloženom znení sú pripomienky legislatívnej rady zapracované.